Ludovicus de Cussy
Ludovicus de Cussy Res apud Vicidata repertae: Nativitas: 6 Iulii 1766; Constantia Obitus: 1 Octobris 1837; Lutetia Patria: Francia Ludovicus de Cussy, Francogallice praenominibus plenis Marie-Léonor-Louis-Ambroise, saepius titulo adiuncto Louis, marquis de Cussy (Constantiae in Normannia anno 1766 natus; Lutetiae mortuus anno 1837), ganeo, fuit praefectus Palatii Regii imperatore Napoleone, etiam breve temporis spatium sub rege Ludovico XVIII. Amicus fuit Alexandri Grimod de la Reynière, et ab anno 1804 inter iuratores meruit qui illas delicias aestimaverunt quas tabernarii Lutetiae ad Almanach des gourmands submiserant. Nomen eius commemorant potage Cussy, artichauts Cussy, garniture Cussy, poularde Cussy, salpicon Cussy, gâteau à la Cussy, œufs pochés à la Cussy, fraises à la Cussy. Opus breve de gastronomia historica et commentatiunculam de regulis culinariis Ioannis Anthelmi Brillat-Savarin conscripsit. Epistulae ineditae Alexandri Grimod de la Reynière de vita sua, ad Ludovicum de Cussy missae, saepe a Gustavo Desnoiresterres in opere Grimod de la Reynière et son groupe citantur.